ИлъэсыщIэм и пэ къихуэу
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ щекIуэкIащ зэхыхьэ хьэлэмэт икIи купщIафIэ куэд. АбыхэмкIэ хъыбар дагъащIэ университетым и пресс-IэнатIэм и лэжьакIуэхэу Дол Иннэ, Шал ФатIимэ сымэ.
«Насыпым и билет цIыкIу» — арат зэреджэр КъБКъУ-м ПравомкIэ, экономикэмрэ финансхэмкIэ и факультетым (ИПЭиФ) щеджэхэм къызэрагъэпэща псапащIэ акцэм. «Дэ цIыкIу» нэгузегъэужьыпIэ центрым щекIуэкIа а зэхыхьэм и хьэщIэт Нартан дэт школ-интернатым и гъэсэн цIыкIухэр. Илъэси 4 — 7-хэм ит сабийхэр сыхьэтитIым щIигъукIэ къэфащ, джэгуащ, дэлъеящ, къелъыхащ, кIэщIу жыпIэмэ, гукъыдэжрэ дэрэжэгъуэрэ яIэу зэманыр ягъэкIуащ. Сабийхэм ИлъэсыщIэ тыгъэ яхуищIащ 3-нэ курсым и студент Тенджыз Ашэмэз.
— ИПЭиФ-м и студсоветым хэтхэм мурад тщIат сабий зеиншэхэм ИлъэсыщIэм и пэ къихуэу зыгуэркIэ я гуапэ тщIынуи, нобэрей зэхыхьэм аращ и лъабжьэр. ЗэIущIэм къедгъэблэгъащ сабий 29-рэ. Студентхэр 35-рэ дыхъурти, зы сабии гулъытэншэу къэнакъым, дэтхэнэри дгъэджэгуащ, къэдгъэфащ, — жиIащ Iуэхур къызэзыгъэпэщахэм ящыщ Темыркъан Ася. — Дэ сабийхэм билет къахуэтщэхуащ икIи абы къызэщIиубыдэ унэтIыныгъэ псомкIи я нэгу зедгъэужьащ.
ЦIыкIухэм я нэгум кърих гуфIэгъуэр зылъэгъуа студентхэм апхуэдэ псапащIэ Iуэхухэр дяпэкIи ирагъэкIуэкIынущ. АбыкIэ щIалэгъуалэм дапщэщи сэбэп къахуохъу институтым и унафэщIхэр.
Куэдым уезыгъэгупсыст еджапIэ нэхъыщхьэм иджыблагъэ къыщызэрагъэпэща фэеплъ пшыхьри. Ар теухуат тхыдэдж-къэхутакIуэ Iэзэ, егъэджакIуэ IэкIуэлъакIуэ Нало Евгение Жамырзэ и пхъум «Къэбэрдейр XVIII лIэщIыгъуэм и япэ Iыхьэ ныкъуэм» и тхылъыр дунейм къызэрытехьам.
Къэбэрдей-Балъкъэрым гумани- тар къэхутэныгъэхэмкIэ и институтым (КъБИГИ) и ЩIэныгъэ советым къищта унафэм ипкъ иткIэ, тхылъыр къыдагъэкIащ Налор къызэралъхурэ илъэс 95-рэ щрикъум ирихьэлIэу. Абы хыхьащ къэхутакIуэм и иужьрей монографиер, апхуэдэуи лъэхъэнэ зэмылIэужьыгъуэхэм дунейм къытехьауэ щыта тхыгъэхэри къытрамыдзэххахэри. Тхылъыр зэхигъэуващ, абы и пэублэ псалъэри дэщIыгъуныгъэхэри игъэхьэзыращ тхыдэ щIэныгъэхэм я кандидат, КъБИГИ-м и щIэныгъэ лэжьакIуэ нэхъыжь Мэрзей Аслъэн.
— Тхыдэ щIэныгъэм и зыужьыныгъэм хэлъхьэныгъэ ин хуэзыщIа цIыхущ Нало Евгение. А бзылъхугъэ щыпкъэм мыбдежым щIэс дэтхэнэми и гум лъэужь нэху икIи хуабэ къринащ, — жиIащ КъБКъУ-м егъэджэныгъэ лэжьыгъэмкIэ и проректор Къэжэр Артур.
Къызэхуэсахэр дакъикъэкIэ хуэщыгъуащ Нало Евгение. ИужькIэ абыхэм ягу къагъэкIыжащ бзылъхугъэм и гъащIэм щыщ пычыгъуэхэр, ар зыIууа гугъуехьхэмрэ абыхэм зэрапэлъэщын акъылрэ лIыгъэрэ къызэрыкъуэкIа-мрэ. Студентхэри къеджащ Налом къыщIэна Iэрытххэм щыщ пычыгъуэхэм.
— Нобэ дыкъызрихьэлIа зэIущIэм гъэщIэгъуэн куэд щызэхэтхащ. КъБКъУ-м, КъБИГИ-м я щIэныгъэлIхэм фIыщIэ ин фхузощI Налом и Iэрытхыр тхылъу къызэрыдэвгъэкIам папщIэ. Адыгэ лъэпкъым и тхыдэм епхауэ абы ит тхыгъэ куэд хуабжьу сфIэхьэлэмэт хъуащ, — жиIащ къыщыпсалъэм Къэрэшей-Шэрджэс къэрал телерадиокомпанием и адыгэ къудамэм и унафэщI ЩакIуэ Мусалий.
ЗэIущIэм и кIэухыу абы кърихьэлIа псоми тыгъэ хуащIащ Нало Евгение и тхылъ гъэщIэгъуэныр. Гу лъывэдгъэтэнщи, къыдэкIыгъуэр къыщыб- гъуэтынущ къалащхьэм и библиотекэхэм.
КЪАРДЭН Маритэ.
